BEM สีส้มชโลมหุ้น
ตั้งแต่ช่วงกลางเดือน พ.ค. ราคาหุ้นด่วนไฟฟ้า BEM ปรับตัวขึ้นต่อเนื่อง จากก่อนหน้านี้ยืนซึมกะทืออยู่ที่ 8 บาทเศษ
ตั้งแต่ช่วงกลางเดือน พ.ค. ราคาหุ้นด่วนไฟฟ้า BEM ปรับตัวขึ้นต่อเนื่อง จากก่อนหน้านี้ยืนซึมกะทืออยู่ที่ 8 บาทเศษ
31 พ.ค. 2565

ตั้งแต่ช่วงกลางเดือน พ.ค. ราคาหุ้นด่วนไฟฟ้า อย่างบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM (ลูกในไส้ของบริษัท ช.การช่าง จำกัด (มหาชน) หรือ CK) ปรับตัวขึ้นต่อเนื่อง จากก่อนหน้านี้ยืนซึมกะทืออยู่ที่ 8 บาทเศษมานานหลายเดือน ปัจจุบันวิ่งทะลุ 9 บาทไปแล้ว…
ขณะที่มูลค่าการซื้อขายก็หนาแน่น บางวันปาไปกว่า 1,000 ล้านบาทเลยทีเดียว…
เอ๊ะ…ว่าแต่ช่วงนี้หุ้นด่วนไฟฟ้าตัวนี้ได้ยาโด๊ปอะไรเข้าไปป๊ะเนี่ย…ถึงวิ่งผิดหูผิดตาอย่างนี้..?
สารตั้งต้นน่าจะมาจาก 3-4 ปัจจัย 1) ธีมเปิดเมือง…จากการผ่อนคลายมาตรการต่าง ๆ ส่งผลให้กิจกรรมทางเศรษฐกิจเริ่มฟื้นตัว ทำให้จำนวนผู้ใช้ทางด่วนและรถไฟฟ้าเพิ่มมากขึ้น
โดยพบว่า ในเดือน พ.ค. มีปริมาณการจราจรบนทางด่วนฟื้นตัวดีขึ้นอยู่ที่ระดับ 1 ล้านคันต่อวัน เทียบกับเดือน เม.ย. เฉลี่ยอยู่ที่ 9.8 แสนคันต่อวัน ด้านผู้โดยสารรถไฟฟ้า ล่าสุดอยู่ที่ 2.8-2.9 แสนเที่ยวคนต่อวัน เทียบกับเดือน เม.ย. เฉลี่ย 1.85 แสนเที่ยวคนต่อวัน…
จึงมีแรงเข้าไปเก็งกำไรในหุ้น BEM กันคึกคัก แต่ราคาก็ตอบรับไปในระดับหนึ่งแล้ว…
2) การมาของ “ชัชชาติ สิทธิพันธุ์” ว่าที่ผู้ว่าฯ กทม.คนใหม่…ซึ่งก่อนหน้านี้ “ชัชชาติ” ระบุชัด เรื่องปมปัญหาสัญญาสัมปทานสายสีเขียวว่า “ไม่ควรต่อสัญญาสัมปทานและควรเปิดเผยสัญญาสัมปทานเดิมออกมา รวมทั้งสนับสนุนให้ค่าโดยสารต่อเที่ยวมีราคาอยู่ระหว่าง 25-30 บาทตลอดสาย” กลายเป็นแรงกดทับหุ้นบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ทันที
ทำให้เกิดปรากฏการณ์เทขายหุ้น BTS แล้วมาซื้อหุ้น BEM เป็นการเก็งกำไรระยะสั้นแทน…
และ 3) การกลับมาเปิดขายซองรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) วงเงิน 1.22 แสนล้านบาท ช่วงระหว่างวันที่ 27 พ.ค.-10 มิ.ย. 2565 ซึ่งก็มีค่ายใหญ่ตบเท้าเข้าซื้อซองกันพร้อมหน้า…
แต่การประมูลครั้งนี้ถูกมองว่าเป็นการจัดวางให้กับ BEM และกลุ่ม ช.การช่าง อ๊ะป่าว..?
เนื่องจากเงื่อนไขซองเทคนิคระบุชัด ผู้เข้าประมูลต้องมีประสบการณ์ด้านการก่อสร้างอุโมงค์ใต้ดินและก่อสร้างสถานีใต้ดินมาก่อน…ซึ่งเข้าทางปืน BEM ไปเต็ม ๆ เพราะทำอยู่แล้ว ในขณะที่ BTS ทำรถไฟบนฟ้ามาตลอด…
ดูแล้ว BEM จะได้เปรียบกว่า BTS หลายช่วงตัวเลยแหละ…ก็เลยเป็นที่มาของการเข้าไปไล่ราคาหุ้น BEM กันสนุ๊กสนุก…
เรียกว่า แค่ซื้อซองประมูล ราคาหุ้นก็วิ่งแล้ว ตอนเปิดซองราคาก็คงวิ่งอีกรอบ แล้วถ้าชนะประมูลจริง ราคาหุ้นคงวิ่งกระจุยกระจายแหง ๆ…
ทำให้นับจากนี้ไปสายสีส้มจะเป็นประเด็นหลักที่มาชโลมหุ้น BEM ให้มีชีวิตชีวา..!!
ส่วนประเด็นที่ว่า BEM จะนอนมาคว้าชัยสายสีส้มหรือเปล่านั้น..?
เดือน ส.ค.นี้ ชี้ชะตา..!!
…อิ อิ อิ…